2. ปัจจัยความเสี่ยง

ปัจจัยความเสี่ยงที่มีนัยสำคัญ ที่อาจทำให้เกิดความเสี่ยงต่อการลงทุน มีดังนี้

1. ความเสี่ยงจากนโยบายของรัฐบาล (Government Policy Risk)

นโยบายการรับจำนำมันสำปะหลังของรัฐบาลในแต่ละครั้ง
หากรัฐบาลรับจำนำที่ราคาสูงกว่าราคาตลาดมาก
จะเป็นการเพิ่มต้นทุนเอทานอลที่ผลิตจากมันสำปะหลัง
อาจเป็นผลให้เกษตรกรมุ่งรับความช่วยเหลือจากรัฐบาลมากกว่าการเรียนรู้ในการหาทางเพิ่มผลผลิตมันสำปะหลังทั้งในเชิงปริมาณและคุณภาพ
นอกจากนั้นนโยบายด้านการเกษตรกับนโยบายพลังงานทดแทนของกระทรวงพาณิชย์
กระทรวงพลังงาน
และกระทรวงเกษตรยังไม่มีแผนอย่างชัดเจนที่จะสนับสนุนให้เกษตรกรเพิ่มประสิทธิภาพการผลิตให้มีผลผลิตต่อไร่สูงขึ้นอย่างเป็นระบบและเพิ่มคุณภาพของวัตถุดิบให้สูงขึ้น
บริษัทมีความมุ่งมั่นจะเพิ่มผลผลิตต่อไร่และคุณภาพของมันสำปะหลังด้วยหลักวิชาและการปฏิบัติที่ร่วมกับเกษตรกรผู้ปลูกมันสำปะหลัง
และสถาบันการศึกษาที่มีความรู้เกี่ยวกับเรื่องมันสำปะหลัง มีการจัดทำคู่มือ การประชุมหารือร่วมกัน
ควบคู่กับการติดตามผลอย่างใกล้ชิด เพื่อให้ได้ผลิตผลที่ดีมีคุณภาพ ปริมาณเพิ่มขึ้น
ต้นทุนต่อหน่วยของวัตถุดิบอยู่ในระดับที่เหมาะสมในขณะเดียวกันเกษตรกรจะมีรายได้รวมจากการปลูกมันสำปะหลังเพิ่มขึ้นด้วย
เป็นการพัฒนาที่ยั่งยืนและมั่นคง

2. ความเสี่ยงในการดำเนินงาน (Business Risk)

2.1 อัตราดอกเบี้ย (Interest Rate Risk)
นโยบายด้านดอกเบี้ยของประเทศยังคงเดิมแต่หากอัตราดอกเบี้ยอยู่ในช่วงปรับตัวสูงขึ้น
จะมีผลต่อต้นทุนดำเนินโครงการที่สูงขึ้น

2.2 อัตราแลกเปลี่ยน (Foreign Exchange Risk)
ในปีที่ผ่านมาค่าเงินบาทปรับตัวทั้งแข็งค่าในบางช่วง และอ่อนตัวในบางช่วง
ขึ้นอยู่กับปัจจัยทั้งภายนอก และภายในประเทศ
หากเงินบาทอ่อนตัวลงมากอาจจะกระทบต่อการชำระเงินค่าก่อสร้างให้กับผู้รับเหมาซึ่งตกลงชำระเงินเป็นเงินเหรียญสหรัฐอเมริกา
(USD) บริษัทได้ติดตามสถานการณ์ค่าเงินบาทอย่างใกล้ชิดต่อเนื่อง
และพิจารณาบริหารความเสี่ยงโดยจะดำเนินการทำประกันความเสี่ยงอย่างเหมาะสมต่อไป

3. ความเสี่ยงด้านปฏิบัติการ (Operational Risk)

3.1 การก่อสร้างโรงงาน การจัดซื้อเครื่องจักร การประกอบติดตั้งโรงงานแบบ Turnkey
มีความเสี่ยงที่มีอยู่ตามปกติในระบบการก่อสร้างโรงงาน โดยผู้รับเหมา ทีมงาน การสื่อสาร
และการแก้ไขปรับแผน อาจจะส่งผลทำให้การสร้างโรงงานไม่แล้วเสร็จตามกำหนด
การสร้างรายได้ไม่เป็นไปตามแผนซึ่งจะส่งผลกระทบต่อการชำระเงินให้แก่สถาบันการเงิน
บริษัทยังเพิ่มบุคลากรที่สามารถติดตาม รับผิดชอบ
และทำหน้าที่บริหารจัดการโครงการอย่างใกล้ชิดเป็นระบบพร้อมกับสื่อสารกับผู้เกี่ยวข้องเพื่อให้การตัดสินใจเป็นไปได้อย่างรวดเร็ว

3.2 การรับส่วนแบ่งจากเกษตรกรตามโครงการร่วมปลูกมันสำปะหลัง
บริษัทและมหาวิทยาลัยเกษตรศาสตร์ได้มีการส่งเสริม ดูแล
บริหารจัดการร่วมกับเกษตรกรและการสร้างสัมพันธภาพที่ดีร่วมกัน
เพื่อให้เกษตรกรมีผลผลิตต่อไร่สูงกว่า 4 ตันต่อไร่ และต้นทุนการปลูกต่ำลง

4. ความเสี่ยงด้านวัตถุดิบ (Raw Material Risk)

ความเสี่ยงด้านวัตถุดิบเป็นปัจจัยที่สำคัญ
เนื่องจากมันสำปะหลังเส้นเป็นวัตถุดิบหลักของบริษัทและปริมาณการใช้ต่อวันสูง
และในปัจจุบันมีอุตสาหกรรมที่ใช้มันสำปะหลังเป็นวัตถุดิบหลักเพิ่มขึ้นมาก
แต่ปริมาณมันสำปะหลังไม่ได้เพิ่มขึ้นในสัดส่วนที่เหมาะสม
เป็นผลให้มันสำปะหลังมีปริมาณลดน้อยลงในบางช่วง ทำให้ราคามันสด และมันเส้นสูงขึ้น
จึงอาจมีผลต่อต้นทุนการผลิตที่สูงขึ้น

จากการที่บริษัทได้ร่วมกับเกษตรกรในพื้นที่จัดทำโครงการส่งเสริมการเพิ่มผลผลิตมันสำปะหลังโดยมีการร่วมงานกันระหว่างสามหน่วยงาน
คือ คณะเกษตร มหาวิทยาลัยเกษตรศาสตร์ กรมพัฒนาที่ดินและบริษัท ในปี 2555
เกษตรกรสามารถเก็บเกี่ยวผลผลิตมันสำปะหลังได้สูงขึ้นจาก 1-3 ตันต่อไร่ เป็นประมาณ 4-5
ตันต่อไร่ และเกษตรกรบางรายสามารถเก็บเกี่ยวผลผลิตได้สูงถึง 6-7 ตันต่อไร่
อันเนื่องมาจากเกษตรกรมีความมุ่งมั่นเอาใจใส่ดูแลในการปลูกมันสำปะหลังเป็นอย่างดี

นอกจากนี้บริษัทได้มีการสร้างความสัมพันธ์ที่ดีกับผู้ประกอบการลานมัน พ่อค้าท้องถิ่น
ผู้ส่งออกมันสำปะหลังเส้นรายอื่นที่ไม่ได้จัดทำบันทึกข้อตกลงล่วงหน้าไว้
เพื่อจะได้จัดหาวัตถุดิบได้อย่างเพียงพอ

การเปลี่ยนแปลงของสภาพภูมิอากาศ ภัยแล้ง อากาศร้อน
เป็นสาเหตุหนึ่งที่ทำให้เกิดโรคระบาดเพลี้ยแป้ง
ซึ่งมีผลต่อจำนวนผลผลิตที่จะลดลงและการจัดหาวัตถุดิบเข้าสู่โรงงาน
บริษัทได้รับความสนับสนุนช่วยเหลือจากกรมวิชาการเกษตรถึงปัญหาของเพลี้ยแป้งที่ยังคงมีอยู่ในพื้นที่เพาะปลูกมันสำปะหลัง
ฉะนั้น จึงต้องเฝ้าระวังและขจัดทำลายอย่างถูกวิธีปลอดภัยคุ้มทุน มีการควบคุมทางชีวภาพ
โดยการอบรมให้กับเกษตรกรในพื้นที่โครงการให้มีการเพาะเลี้ยงแตนเบียนตามหลักวิชาที่กรมวิชาการเกษตรส่งเสริมสนับสนุนและให้ความช่วยเหลืออย่างต่อเนื่อง
ซึ่งในปี 2555 เกษตรกรส่วนใหญ่สามารถควบคุมและป้องกันเพลี้ยแป้งได้ดีขึ้น
ภาวะอุทกภัยที่เป็นอีกปัญหาหนึ่งนั้น
บริษัทได้มีการเพิ่มความละเอียดในการศึกษาและป้องกันเพื่อบรรเทาความเสียหายจากภัยน้ำท่วม
น้ำหลากในพื้นที่โครงการอย่างใกล้ชิด

บริษัทมุ่งมั่นในการดำเนินธุรกิจเพื่อประโยชน์ทางเศรษฐกิจโดยรวม
และตั้งมั่นที่จะพัฒนาชุมชนให้ก้าวหน้า ให้เกษตรกรในโครงการมีรายได้ดี
และความเป็นอยู่ของชุมชนให้ดีขึ้น
มุ่งเน้นการใช้ที่ดินของบริษัทให้เกิดประโยชน์อย่างเต็มที่ในรูปแบบที่บริษัทดำเนินการเอง
และร่วมกับเกษตรกรดำเนินการอย่างเป็นระบบ
และส่งเสริมในกิจกรรมอื่นที่จะส่งผลให้เกษตรกรมีกำลังใจในการผลิตมันสำปะหลังขายให้กับบริษัท
เป็นการสร้างความเข้าใจที่ดีและเป็นการลดความเสี่ยงด้านการจัดหาวัตถุดิบอย่างดีอีกทางหนึ่ง